ZDRAVKA BUŠIĆ, sestra terorista Zvonka Bušića, Plenkovićeva je kandidatkinja za potpredsjednicu HDZ-a.

"Ja jesam prepoznatljiva među članovima HDZ-a jer sam u HDZ-u još od 1989. godine. U Hrvatsku sam došla 1990., bila sam u Uredu predsjednika Tuđmana, vodila sam njegov Ured, kasnije sam bila u saboru, u Vijeću Europe, Europskom parlamentu i sad sam u Ministarstvu vanjskih poslova.

Ja mislim da predstavljam jedan kontinuitet i mirnoću u HDZ-u, jednu kolegijalnost i inkluzivnost", rekla je novinarima Bušić.

Za zamjenika predsjednika stranke kandidirat će se Tomo Medved, a za potpredsjednike Oleg Butković, Ivan Anušić i Branko Bačić, doznalo se jučer. Plenkovićev stožer vodit će Damir Krstičević.

Bušić, koja je javnosti najpoznatija kao sestra osuđenog terorista Zvonka Bušića, danas radi kao državna tajnica u Ministarstvu vanjskih i europskih poslova.

U SAD-u bila članica proustaške organizacije Hrvatskog narodnog otpora

Gimnaziju je završila u Splitu, a studirala je u SAD-u. Diplomirala je političke znanosti 1979. godine u saveznoj državi Ohio. Poslijediplomski studij bibliotekarstva i informatike završila je 1981. godine. Iz tog doba poznate su njene fotografije u maslinastoj uniformi s grbom NDH i pištoljem u ruci.

Fotografije, prema pisanju portala Žurnal, datiraju iz sedamdesetih godina kada je 25-godišnja Bušić bila pripadnica Hrvatskog narodnog otpora - organizacije koju je nakon Drugog svjetskog rata osnovao ustaški general Vjekoslav Maks Luburić, koji je bio upravnik logora Jasenovac. Tada je u šumi pored Clevelanda s prijateljicom vježbala gađanje iz pištolja, kako je za Žurnal posvjedočio novinar Nikola Majstorović. U ovoj organizaciji bio je i njen suprug Vinko Logarušić. Njega je, s još pet pripadnika ove organizacije, u slučaju poznatom kao ''hrvatska šestorka'' 1982. godine uhitila američka policija. Logarušić je tada osuđen na 20 godina zatvora.

1990. godine Bušić se vratila u Hrvatsku

Tekst se nastavlja ispod oglasa

1990. godine Bušić se vratila u Hrvatsku, gdje je sudjelovala u osnivanju HDZ-a. Do 1995. godine vodila je arhiv u Uredu predsjednika Franje Tuđmana. U dva mandata 1995. godine i 2003. godine bila je zastupnica u saboru. Radila je i kao knjižničarska savjetnica za informatizaciju u Hrvatskom zavodu za knjižničarstvo u Nacionalnoj i sveučilišnoj knjižnici u Zagrebu. Često je na putovanjima pratila Kolindu Grabar-Kitarović.

Novinar Željko Peratović pisao je o Zdravki Bušić u više navrata, a u travnju prošle godine poslao joj je i upit vezan upravo uz njene fotografije u ustaškoj uniformi. Kako je naveo Peratović na svom blogu, Bušić nije odgovorila na upit.

"Kakve veze ima što sam ja sestra Zvonka Bušića?"

Na izborima za Europski parlament 2013. godine izabrana je kao jedna od prvih 12 hrvatskih članova Europskog parlamenta.

“Kakve veze ima što sam ja sestra Zvonka Bušića? Što je tu loše? Što je tu krivo?" pitala je novinare danas Bušić. Inače, prema podacima s Facebook stranice Zaklada Zvonko Bušić Taik, Zdravka Bušić članica je izvršnog odbora, a sudjeluje i u radu udruge Hrvatsko žrtvoslovno društvo, koja je, između ostalog, i nakladnik knjige pod nazivom Hrvatski holokaust.

"Draga kolegica"

"Bušić je naša draga kolegica", rekao je Božinović novinarima nakon sastanka Plenkovićevog stožera.